《答宇文公南》
宋代·吕陶

少年从君游，于今已头白。逡巡三十载，光景如昨日。

追怀当时事，感慨横胸臆。贤侯在泮水，多士凡数百。

探道先渊源，学文重气格。君常露华采，流品推第一。

西南有豪俊，自此贵名出。天池可直上，中减扶摇力。

不免逐鹪鹩，抢榆暂栖息。北窗换五斗，轻重固不敌。

况当念赤子，安忍负愧色。归来林下泉，屡把尘衣涤。

南溟徒尔慕，腐鼠莫我嚇。清樽及黄卷，两与圣贤觌。

伊予最不肖，厚幸蒙贲饰。归田尚无计，苟禄惟自责。

因循得瘖病，放荡成笑疾。持此答长谣，惭无双白璧。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。